ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ኣብ ዶብ ኢትዮጵያን ኤርትራን ሓደጋ ነታጒ ሰለስተ ህፃውንቲ ቀቲሉ 2 ነሓሰ 2018 ምንጪ ስእሊ, BEREKETE HAILEMICHEAL መግለጺ ስእሊ, ህዝቢ ከተማ ዛላምበሳ ኣብ ሓዘን ሞት ሰለስተ ህፃናት ዕለት 24 ሓምለ ብኣቆፃፅራ ኢትዮጵያ፡ ኣብ ዶብ ኢትዮጵያን ኤርትራን ዘጋጠመ ሓደጋ ምፍንጃር ነታጒ ህይወት ሰለስተ ህፃውንቲ ቐዚፉ። ካብቶም ግዳያት ሓደ ህጻን ሓጎስ መብራህቶም፡ ወላዲ ኣቡኡ ኣብ ቤተ ክርስቲያን መድሃኒኣለም ብናይ ልመና ኣታዊ ዘዕበዩዎ ቖልዓ'ዩ። ጽባሕ ዝሓሸ ህይወት ክህልዎ ትጽቢት ወላዲኡ'ኳ እንተነበረ፡ ምስ መሓዙቱ ሓመድን እምንን እናሓፈሰ ኣብ ዝጻወተሉ እዋን፡ ነታጒ ስለዝነኽአ ከምብዋዛ ህይወቱ ሓሊፋ ይብሉ ነበርቲ ዛላምበሳ። እቲ ሓደጋ ኣብ ዶብ ኢትዮጵያን ኤርትራን፡ ኣብ ዛላንበሳ ከምዘጋጠመ ሓላፊ ቤት ጽሕፈት ጸጥታን ምምሕዳርን ወረዳ ጉሎመኸዳ፡ ኣይተ ግርማይ ሓድሽ ኣረጋጊፆም። ቀደሙ'ውን እንተኾነ ነበርቲ እቲ ኸባቢ ካብ ድፋዕ ወተሃደራት ኢትዮጵያ ሓሊፎም ጥሪት ከምዘዋፍሩ ዝገለፁ እቶም ሓላፊ፤ ኣብቲ ኸባቢ ዝተቐበሩ ነተጉቲ ፀረ ተሽከርከርቲ ከምዘለዉ ድማ ይዛረቡ። ድሕሪ'ቲ ኣብ ቀረባ እዋን ኣብ መንጎ ኢትዮጵያን ኤርትራን ዝተርኣየ መስርሕ ሰላም፤ ኣብቲ ኸባቢ ፍሉይ ምንቅስቓስ ሰባት ዶ ይህሉ ይኸውን?
